Nanosuuruses titaandioksiidi kasutatakse vahest kõige enam päikesekaitsekreemides ja kosmeetikatoodetes UV-kiirguse kaitsefaktorina, ent sellele ennustatakse suurt tulevikku ka isepuhastuvate pinnakatete, nagu akna- ja autoklaaside ning tekstiilide koostises, samuti uue põlvkonna autovärvides. Kui praegu moodustab USAs toodetud umbes 1,7 miljonist tonnist titaandioksiidist nanotitaandioksiid  44 000 tonni ehk umbes 2,5 protsenti, siis praeguste kasvustsenaariumide järgi prognoositakse aastaks 2015 nanotitaandioksiidi turuosa suurenemist kümne protsendini ning aastaks 2025 peaks nanotitaandioksiid olema tavalise titaandioksiidi täielikult välja tõrjunud. Selle aastatoodanguks ennustatakse 2,5 miljonit tonni.